በአማራ ክልል ከ14 ሺህ በላይ አርሶ አደሮችን ተጠቃሚ የሚያደርግ የመስኖ ግድብ ሊገነባ ስምምነት ተፈረመ፡፡
ባሕር ዳር፡ ሰኔ 20/2012 ዓ.ም (አብመድ) በአማራ ክልል ሰሜን ሸዋ ዞን ከ14 ሺህ በላይ አርሶ አደሮችን ተጠቃሚ የሚያደርግ የመስኖ ግድብ ሊገነባ ስምምነት ተፈርሟል፡፡ ግድቡን በ1 ነጥብ 5 ቢሊዮን ብር ለመሥራት የአማራ ውኃ ሥራዎች ኮንስትራክሽን (አውሥኮ) ከፌዴራል የመሥኖ ልማት ኮሚሽን ጋር ተፈራርሟል፡፡በአንጎለላና ጠራ ወረዳ የሚገነባው የአጂማ ጫጫ ግድብ ከ59 ሚሊዮን ሜትር ኩብ በላይ ውኃ በመያዝ ከ7 ሺህ በላይ ሄክታር መሬት ማልማት የሚችል ነው፡፡ ግድቡ 371 ሜትር ርዝመትና 45 ሜትር ከፍታ እንደሚኖረውም በውል ስምምነቱ ተመላክቷል፡፡ፕሮጀክቱ ከዚህ ቀደም በክልሉ መንግሥት ተጀምሮ የነበረና በቅርቡ ወደ ፌዴራል መንግሥት ተዛውሮ በአዲስ ጨረታ አውሥኮድ ያሸነፈው መሆኑ ታውቋል፡፡